केंद्रों पर परीक्षा से पहले चेकिंग का इम्तिहान
माध्यमिक शिक्षा मंडल (माशिमं) की बोर्ड परीक्षाओं का दौर बुधवार से शुरू हो गया। बुधवार को 12वीं में सुबह 8.30 बजे से व्होकेशनल के विद्यार्थियों के लिए विशिष्ट भाषा (हिंदी) विषय का पेपर हुआ। इधर मंडल के नए निर्देशों के अनुसार सभी केंद्रों पर विद्यार्थियों को सख्त चेकिंग से गुजरना पड़ा। उनके मोबाइल-बैग सहित अन्य आपत्तिजनक सामान एग्जाम हॉल के बाहर ही रखवा लिया गया। गुरुवार से 10वीं की परीक्षा भी शुरू होगी।
बोर्ड परीक्षाओं में नकल रोकने के लिए मंडल ने इस बार सख्त निर्देश जारी किए हैं। यही कारण है कि केंद्राध्यक्षों को भी परीक्षा केंद्र पर मोबाइल रखने की अनुमति नहीं है। परीक्षा में पेपर भी इस बार दस की बजाय पांच मिनट पहले ही दिया जा रहा है। साथ ही परीक्षा शुरू होने के 15 मिनट बाद प्रवेश की अनुमति नहीं है। बुधवार को सुबह विद्यार्थी केंद्रों पर पहुंचे तो उन्हें सख्त चेकिंग से गुजरना पड़ा। हालांकि व्होकेशनल विद्यार्थियों के लिए यह परीक्षा होने के कारण केंद्रों पर परीक्षार्थियों की संख्या काफी कम ही रही। जिला शिक्षा अधिकारी संजय गोयल ने तराना आैर सहायक संचालक अभय तोमर ने महिदपुर विकासखंड के कई केंद्रों का आकस्मिक निरीक्षण भी किया। जिले में 90 केंद्रों पर 12वीं में 17113 विद्यार्थी शामिल हो रहे हैं। जिसमें से 5602 प्राइवेट विद्यार्थी हैं। इधर गुरुवार से 10वीं की परीक्षा भी शुरू होगी। गुरुवार सुबह 8.30 बजे से तृतीय भाषा (सामान्य) का पेपर होगा। जिले के 92 केंद्रों पर कक्षा 10वीं की परीक्षा में 28114 विद्यार्थी इस बार शामिल हो रहे हैं। जिसमें से 9614 प्राइवेट विद्यार्थी हैं।
दशहरा मैदान स्थित केंद्र पर छात्राओं की जांच करती शिक्षिका
hin_Deva hin_Deva hin_Deva awa_Deva